88. ΑΠΟΦΑΣΗ ΥΠΟΥΡΓΟΥ  ΥΓΕΙΑΣ ΚΑΙ ΠΡΟΝΟΙΑΣ Αριθ.ΔΥ3α/οικ.1848    της 26 Σεπτ.-2 Οκτ.1997 (ΦΕΚ Β’ 871)  Οργάνωση και λειτουργία Αυτοτελούς Υπηρεσίας Προστασίας δικαιωμάτων ασθενών.  Έχοντας υπόψη: Τις διατάξεις: 1.Των άρθρ.26 παρ.1, 27 παρ.3 εδάφιο πρώτο, 29Α  (όπως προστέθηκε με Νόμ.2081/1992 άρθρ.27, ΦΕΚ 154 Α) και 30 παρ.9 του Νόμ.1558/1985 «Κυβέρνηση και Κυβερνητικά Όργανα» (ΦΕΚ 137 Α). 2.Του άρθρ.1 παρ.1 περίπτ.α΄ και παρ.3 του Νόμ.2519/1997 «Ανάπτυξη και εκσυγχρονισμός του Εθνικού Συστήματος Υγείας οργάνωση των υγειονομικών υπηρεσιών, ρυθμίσεις για το φάρμακο και άλλες διατάξεις¨(ΦΕΚ 165 Α). 3.Του Νόμ.2190/1997 «Σύσταση ανεξάρτητης  αρχής για την επιλογή προσωπικού και ρύθμιση θεμάτων διοίκησης» (ΦΕΚ 28 Α). 4.Του Π.Δ.138/1992 «Οργανισμός του Υπουργείου Υγείας, Πρόνοιας και Κοινωνικών Ασφαλίσεων» (ΦΕΚ 68 Α) όπως τροποποιήθηκε και συμπληρώθηκε με τα Π.Δ.349/1993 (ΦΕΚ 148 Α) και 109/1995 (ΦΕΚ 71 Α) αντίστοιχα. 5.Το γεγονός ότι από τις διατάξεις της παρούσας απόφασης προκαλείται δαπάνη 180.000 δραχμών ετησίως και 45.000 δραχμών για το τρέχον οικονομικό έτος προερχόμενη από το «Επίδομα θέσης ευθύνης» και η οποία θα καλυφθεί από τον ΚΑΕ 0237 του προϋπολογισμού εξόδων του Υπουργείου Υγείας και Πρόνοιας έτους 1997 αποφασίζουμε: Άρθρ.1.-Η Αυτοτελής Υπηρεσία προστασίας δικαιωμάτων ασθενών, που συστήθηκε με τις διατάξεις του άρθρ.1 παρ.1 περίπτ.α του Νόμ.2519/97 στην Κεντρική Υπηρεσία του Υπουργείου λειτουργεί σε επίπεδο Τμήματος και υπάγεται στο Γενικό Γραμματέα του Υπουργείου Υγείας και Πρόνοιας.           Αρμοδιότητες Άρθρ.2.-Στην Αυτοτελή Υπηρεσία προστασίας δικαιωμάτων ασθενών υπάγονται οι εξής αρμοδιότητες: 1) Η παρακολούθηση και ο έλεγχος της προστασίας των δικαιωμάτων των ασθενών. 2) Η εξέταση παραπόνων και καταγγελιών που αφορούν την παροχή υπηρεσιών προς ασθενείς και η διερεύνηση  και συγκέντρωση σχετικών στοιχείων. 3) Η υποβολή εισηγήσεων προς τον Γενικό Γραμματέα του Υπουργείου για την εξέταση των ως άνω καταγγελιών. 4) Οι προπαρασκευαστικές ενέργειες για την παραπομπή των καταγγελιών για εξέταση στην Επιτροπή ελέγχου προστασίας των δικαιωμάτων των ασθενών. 5) Η προώθηση των αποφάσεων της Επιτροπής ελέγχου προστασίας των δικαιωμάτων των ασθενών όπου κρίνεται σκόπιμο. 6)Ο συντονισμός για το χειρισμό από τις αρμόδιες κατά περίπτωση Υπηρεσίες κάθε θέματος, που αφορά στην προστασία των δικαιωμάτων των ασθενών. 7)Ο συντονισμός των ενεργειών, η διαρκής επικοινωνία και η παροχή οδηγιών στα Γραφεία επικοινωνίας με τον πολίτη των Νοσοκομείων. 8) Η οργάνωση και η τήρηση του πρωτοκόλλου εισερχομένων και εξερχομένων εγγράφων σχετικών με την αρμοδιότητα του Τμήματος και η διεκπεραίωση της αλληλογραφίας. 9)Η συγκέντρωση, ταξινόμηση και αξιολόγηση των στοιχείων που αφορούν τη δραστηριότητα του Τμήματος. 10)Η δημιουργία-ενημέρωση αρχείου-μητρώου. Προσωπικό Άρθρ.3.-Η Αυτοτελής Υπηρεσία προστασίας δικαιωμάτων ασθενών στελεχώνεται από υπαλλήλους της Κεντρικής Υπηρεσίας του Υπουργείου Υγείας και Πρόνοιας. Ορισμός Προϊσταμένου Άρθρ.4.-Της Αυτοτελούς Υπηρεσίας προστασίας δικαιωμάτων ασθενών προΐσταται υπάλληλος του κλάδος ΠΕ Διοικητικού. Η ισχύς της παρούσης αρχίζει από τη δημοσίευσή της στην Εφημερίδα της Κυβερνήσεως..

[Source: greek_legal_code_raptarchis | Tokens: 2860]